
I.- AURREKARIAK
Irizpen honek lantzen duen foru dekretuaren proiektua Aholku Batzorde honetara Ogasun, Finantza eta Aurrekontu Saileko foru diputatuak igorri zuen, Diputatuen Kontseiluaren martxoaren 30eko 40/1999 Foru Dekretuaren 17. artikuluko 1. apartatuan aurreikusitakoarekin bat etorriz. Irizpen eskaerarekin batera, jendaurrean jartzeko eta entzunaldiko izapideen emaitzak jaso dituen memoria ere gehitu da, bai eta arau eraginaren txostena, eragin ekonomikoari buruzko txostena, txosten ekonomikoa eta genero eraginaren aldez aurreko ebaluazioaren txostena ere, Foru Gobernu Kontseiluaren maiatzaren 23ko 29/2017 Foru Dekretuak, xedapen orokorrak egiteko prozedura, arau eraginari eta genero eraginari buruzko txostenak egiteko gidak eta araugintza teknikari buruzko jarraibideak onesten dituenak, ezarri bezala.
Foru dekretuaren proiektu horren bidez, aldatu egin da pertsona fisikoen errentaren gaineko zergaren arautegia onesten duen abuztuaren 1eko 40/2014 Foru Dekretuaren 12.1 artikulua. 

II.- OHAR JURIDIKOAK
1.- AHOLKU BATZORDEAREN ESKUMENA IRIZPENA EMATEKO
Diputatuen Kontseiluaren martxoaren 30eko 40/1999 Foru Dekretuak, 3. artikuluan, Arabako Foru Administrazioaren Aholku Batzordearen eskumenak ezartzen ditu, eta haien artean daude irizpena ematea hauexei buruz: “Erregelamenduzko xedapenen proiektuak, foru arauak betearazteko emandakoak, gaia lurralde historikoaren eskumen osokoa denean, edo autonomia erkidegoaren legeak betearazteko emandakoak, gaia lurralde historikoak erregela-mendu bidez garatzeko denean”.
Zerga arloan Lurralde Historikoaren eskumenari buruz egiten den lehen erreferentzia, Espainiako Konstituzioaren Lehen Xedapen Gehigarrian aurkitzen dugu. Hauxe ezartzen du: “Konstituzioak babestu eta onartzen ditu forudun lurraldeetako eskubide historikoak. Foru-araubide horren eguneratze orokorra, hala denean, Konstituzioaren eta autonomia-estatutuen eremuan burutuko da”.
Horrez gain, Euskal Autonomia Erkidegoko Autonomia Estatutuaren 41.2.a) artikuluak honako hau ezarri zuen: “Lurralde Historikoetako erakunde eskumendunek zerga araubidea mantendu, ezarri eta arautu ahal izango dute beren lurraldean, Estatuko zerga-egitura orokorrari, koordinaziorako, zerga harmonizaziorako eta Estatuarekiko lankidetzarako ekonomia-itunak berak jaso ditzan arauei eta Autonomia Erkidegoaren baitan helburu horiexetarako Eusko Legebiltzarrak eman ditzanei loturik”.
EAEren eta estatuaren artean sinatutako Ekonomia Itunak, maiatzaren 23ko 12/2002 Legeak onetsitakoak, honako hau ezarri zuen 1. artikuluan:
“Lurralde Historikoetako erakunde eskudunek beren zerga sistema eduki, ezarri eta arautu ahal izango dute beren lurraldearen barruan”.
Bestalde, azaroaren 25eko 27/1983 Legeak, zeina baita Euskal Autonomia Erkidego osorako erakundeen eta bertako Lurralde Historikoetako foru erakundeen arteko harremanei buruzkoa, honako hau ezarri zuen 7.6 artikuluan, foru erakundeen eskumen esklusibo gisa: “Autonomia Estatutuaren 41. artikuluak esaten dituenak eta, oro har, Ekonomia Itunaren Legeak edo zergalaritza alorreko beste arau edo manuren batzuk emanda izan ditzaten guztia”.
Maiatzaren 23ko 12/2002 Legeak, Euskal Autonomia Erkidegoarekiko Ekonomia Ituna onartzen duenak, 30. artikuluan, honako hau ezarri zuen pertsona fisikoen errentaren gaineko zergari aplikagarria zaion araudiari dagokionez:
“Pertsona Fisikoen Errentaren gaineko Zerga itundutako zerga da eta araudi autonomoari lotuta dago. Ordainarazpena lurraldearen araberako Foru Aldundiari dagokio eragileak ohiko bizilekua EAEn daukanean sortzapen datan”.
Hori ikusita ondorioztatzen da pertsona fisikoen errentaren gaineko zergari buruzko arloa Arabako Lurralde Historikoaren eskumen esklusiboa dela eta, ondorioz, Pertsona Fisikoen Errentaren gaineko Zergari buruzko azaroaren 27ko 33/2013 Foru Arauaren erregelamenduaren garapenaren aldaketak Aholku Batzordearen derrigorrezko irizpena jaso behar duela.

2.- ERAKUNDE ESKUMENA ETA ARAUDI GAIKUNTZA
Arabako Zergei buruzko Foru Arau Orokorraren 4.1 artikuluak Arabako Foru Aldundiari esleitzen dio zerga arauak garatzeko araudi eskumena; nolanahi ere, tokiko zergei dagokienez badira toki erakundeei dagozkien eskumenak ere. 
Bestalde, Arabako Foru Aldundiaren Antolaketa, Funtzionamendu eta Araubide Juridikoari buruzko abenduaren 18ko 52/92 Foru Arauaren 7.2 artikuluak hau ezarri zuen: “Araudi ahalmena baliatuz, Diputatuen Kontseiluari dagokio foru arauak garatu eta egikaritzeko araudiak onartzea, foru dekretuen bitartez”.


3.- PROZEDURA 
Prozedura izapidetzean bete egin dira xedapen orokorrak egiteari dagokionez indarrean dauden arauak eta proposamena aurkezteko eskumena duen erakundeari dagozkionak, bai eta arau eraginari, eragin ekonomikoari, aurrekontuko eraginari eta genero eraginaren aldez aurreko ebaluazioari buruzko txostenak emateari buruzkoak ere, eta Aholku Batzordeari kontsulta eskatzeari eta onartzeko eskumena duen erakundeari dagozkionak.
Hain zuzen ere, Foru Gobernu Kontseiluaren maiatzaren 23ko 29/2017 Foru Dekretuaren 9. artikuluan ezarritakoari erreparatuz, proiektuaren aurrerapena jendaurrean jartzeko izapidea eta aldez aurreko kontsulta publikoa egin dira, baliabide telematikoen bitartez, Arabako Foru Aldundiaren webgunearen bidez. Espedientean izapide horren emaitzei buruzko memoria jaso da, 2019ko abuztuaren 8koa, eta bertan ageri da araudi xedapena idazteko aintzat hartu beharreko proposamen edo oharrik ez dela erregistratu.
Bestalde, 2019ko urriaren 2an, Zerga Araudiaren Zerbitzuak genero inpaktuaren txosten bat eman zuen, foru aldundi honetako Berdintasun, Lankidetza eta Kulturartekotasun Zerbitzuak berretsi zuena, 2019ko urriaren 21eko txostenaren bitartez.
Azkenik, Foru Gobernu Kontseiluaren maiatzaren 23ko 29/2017 Foru Dekretuaren 14. artikuluan ezarritakoari erreparatuz, proiektuaren aurrerapena jendaurrean jartzeko izapidea eta aldez aurreko kontsulta egin da, baliabide telematikoen bitartez, Arabako Foru Aldundiaren webgunearen bidez. Espedientean izapide horren emaitzei buruzko memoria jaso da, 2019ko urriaren 4koa, eta bertan ageri da araudi xedapena idazteko aintzat hartu beharreko proposamen edo oharrik ez dela erregistratu.

III.- FORU DEKRETUAREN EGITURA
Foru dekretuaren proiektuak zioen azalpen bat, idatz zati bat duen azalpen atal bat eta azken xedapen bat dauzka; azken horrek zehaztu du aldaketa ALHAOn argitaratu eta hurrengo egunean sartuko dela indarrean, eta ondorioak 2019ko urtarrilaren 1etik aurrera izango dituela.
Proposatutako aldaketek honako xedapen honetan daukate eragina:
· 40/2014 Foru Dekretua, abuztuaren 1ekoa, pertsona fisikoen errentaren gaineko zergaren arautegia onesten duena.
IV. ARAUDI PROPOSAMENAREN ANALISIA 
Pertsona Fisikoen Errentaren gaineko Zergaren azaroaren 27ko 33/2013 Foru Arauak 9. artikuluan xedatzen du zer errenta dauden salbuetsita zerga hori ordaintzetik. Zehazki, honela dio 27. apartatuak: “Arau bidez ezartzen diren laguntza publikoak, lurralde administrazio publikoek ematen dituztenak”.
Araudi garapen hori  abuztuaren 1eko 40/2014 Foru Dekretuak jasotzen du, pertsona fisikoen errentaren gaineko zergaren arautegia onesten duenak, 12. artikuluan. 
Irizpenak aztertutako foru dekretuaren proiektuaren bidez, hau lortu nahi da: alde batetik, dirulaguntza publikoak ematea arautzen duen erreferentziazko araudia eguneratzea, eta, bestetik, zerga horretatik salbuetsita dauden zenbatekoen artean sartzea Eusko Jaurlaritzak emandako dirulaguntza hauek: botiken koordainketari aurre egiteko laguntzak, etxebizitzarako prestazio ekonomiko jakin batzuk, BEINT programako nazioartekotze bekak eta atzerriko zenbait unibertsitatetan ikertzaile bisitari izateko laguntzak.
Horretarako, idazkera berria eman zaie apartatu hauei: g) (etxebizitzarako dirulaguntzak ematea), j) (Euskadiko osasun sistemako profesionalek agindutako tratamendu medikoetarako laguntzak), k) (nekazari gazteek enpresak sortzeko laguntzak), ñ) (BEINT beka programa), o) (desgaitasuna duten pertsonentzako laguntzak), p) (Oxford, Cambridge eta Glasgoweko unibertsitateetako ikertzaile bisitarientzako laguntzak), r) (leihoak, etxetresna elektrikoak eta abar aldatzeko Renove plana), u) (gizarteratze ibilbideetan parte hartzen dutenentzako laguntzak), eta x) (Arabako Foru Aldundiaren zuzeneko laguntzak).


V. ONDORIOAK
LEHENENGOA.- Arabako Foru Aldundiko Aholku Batzordeak irizpena eman behar du proposatutako foru dekretuaren proiektuari dagokionez, Arabako Lurralde Historikoaren eskumen esklusiboa delako.
BIGARRENA.- Foru dekretuaren proiektuak ordenamendu juridikoa betetzen du eta araudian ezarritako lege gaikuntza eta eskumen arloko esparruaren barruan eman da.




